Μετά από πολύωρη συνεδρίαση η ΠΟΕ-ΟΤΑ αποφάσισε συνέχιση των κινητοποιήσεων, τουλάχιστον μέχρι την Πέμπτη.

Οι συνδικαλιστές αποφάσισαν αποκλεισμό αμαξοστασίων, 24ωρη απεργία την Πέμπτη και νέα συνεδρίαση της εκτελεστικής επιτροπής. Σύμφωνα με τους συνδικαλιστές, οι βελτιώσεις που πρότεινε η κυβέρνηση δεν διασφαλίζουν τις θέσεις εργασίας.

Σύμφωνα με τον πρόεδρο της ΠΟΕ-ΟΤΑ, το προσωπικό ασφαλείας θα είναι αυξημένο, για να μην υπάρχει κίνδυνος για τη δημόσια υγεία, λόγω και των καιρικών συνθηκών.

Κατά τη διάρκεια της συνάντησης με τον πρωθυπουργό συζητήθηκαν οι νέες προτάσεις εκ μέρους της Κυβέρνησης, οι οποίες και ενσωματώθηκαν σε σχετική τροπολογία που έχει κατατεθεί στη Βουλή.

Συνάντηση ΠΟΕ-ΟΤΑ – Τσίπρα

Ικανοποιημένος δήλωσε μετά τη συνάντηση των εκπροσώπων των συμβασιούχων με τον πρωθυπουργό και τον υπουργό Εσωτερικών, με την συνεδρίαση της Εκτελεστικής Επιτροπής να αναμένεται το μεσημέρι της Τρίτης να αποφανθεί για το μέλλον των κινητοποιήσεων.

Όπως ανέφερε ο Ν. Τραάκας, στο τραπέζι τέθηκαν νέες προτάσεις, οι οποίες συζητήθηκαν. «Τώρα θα πάμε στην Εκτελεστική Επιτροπή να τις αξιολογήσουμε και στην επόμενη ώρα θα πάρουμε την απόφασή μας», πρόσθεσε. Ερωτηθείς αν αποκαταστάθηκε το κλίμα με τον ΥΠΕΣ, είπε πως «σε έναν αγώνα δεν έχουμε τίποτα με κανέναν, κάναμε έναν αγώνα». Πρόσθεσε πως στην τροπολογία υπήρξαν βελτιώσεις με την προσπάθεια που έγινε από την ΠΟΕ – ΟΤΑ. Απαντώντας στην ερώτηση αν σε σχέση με το χθεσινό συγκρουσιακό κλίμα τα πράγματα ήταν καλύτερα, απάντησε θετικά. Σύμφωνα, πάντως, με πληροφορίες που επικαλείται το ΑΠΕ-ΜΠΕ, η πρόταση του πρωθυπουργού περιλαμβάνει την κατάργηση του ορίου ηλικίας για συμμετοχή των συμβασιούχων στον διαγωνισμό του ΑΣΕΠ.

Σημειώνεται πως τη Δευτέρα κατατέθηκε η τροπολογία της κυβέρνησης για τους συμβασιούχους στον τομέα της καθαριότητας των Οργανισμών Τοπικής Αυτοδιοίκησης (ΟΤΑ). Προβλέπεται η υπογραφή νέων συμβάσεων υπό προϋποθέσεις. Η τροπολογία θα ψηφιστεί από την Βουλή την Τρίτη, με τον υπουργό Εσωτερικών Πάνο Σκουρλέτη να υποστηρίζει ότι με την τροπολογία αυτή δεν πρόκειται να χάσει κανένας συμβασιούχος στις υπηρεσίες καθαριότητας των δήμων.

Η τροπολογία με τίτλο «Επανακαθορισμός του πλαισίου παροχής υπηρεσιών καθαριότητας των Ο.Τ.Α α΄ βαθμού και των νομικών προσώπων αυτών» εντάχθηκε σε σχέδιο νόμου του υπουργείου Πολιτισμού και Αθλητισμού και προβλέπει την υπογραφή νέων συμβάσεων για όσους εργάζονται ήδη ως συμβασιούχοι, υπό την προϋπόθεση ότι οι αρμόδιοι Δήμοι θα προχωρήσουν στις συμβάσεις και θα καλύψουν τις αναγκαίες πιστώσεις.

Απώτατο όριο για την έναρξη των νέων συμβάσεων είναι η 31η Μαρτίου 2018. Προβλέπεται επίσης ότι εντός Ιουλίου οι δήμοι θα υποβάλουν αιτήματα για πρόσληψη μόνιμου προσωπικού στον τομέα της καθαριότητας, ανάλογα με τις ανάγκες τους και τις οικονομικές δυνατότητές τους. Θα ακολουθήσει σχετικός διαγωνισμός του ΑΣΕΠ όπου το όριο της ηλικίας θα αυξάνεται κατά πέντε έτη. Προβλέπεται ακόμη πρόσθετη μοριοδότηση για όσους υποψήφιους έχουν εργαστεί στο παρελθόν ως συμβασιούχοι στον τομέα της καθαριότητας.



Δέσμευση Σκουρλέτη

Ο υπουργός Εσωτερικών, Πάνος Σκουρλέτης, δεσμεύτηκε την Δευτέρα ως προς την τροπολογία, υποστηρίζοντας πως κανένας συμβασιούχος δεν θα βγει χαμένος από την τροπολογία, ενώ άφησε ανοιχτό το ενδεχόμενο να υπάρξουν νέες βελτιώσεις στην τροπολογία μέχρι να εισαχθεί για ψήφιση στην ολομέλεια της Βουλής.

Τόνισε ότι η κυβέρνηση είναι πολιτικά αντίθετη με την ιδιωτικοποίηση των υπηρεσιών καθαριότητας των δήμων, ενώ εξέφρασε την ανάγκη να αναζητηθούν οι τρόποι ώστε να καταργηθεί η διάταξη από τον λεγόμενο «νόμο Ραγκούση» που παρέχει αυτή τη δυνατότητα στους δήμους.

Παράλληλα, άφησε αιχμές κατά του Κυριάκου Μητσοτάκη που επιθυμεί την εκχώρηση της καθαριότητας σε ιδιώτες και χαρακτήρισε ατόπημα την ενέργεια του δημάρχου Θεσσαλονίκης Γιάννη Μπουτάρη να καλέσει ιδιώτες για την αποκομιδή των απορριμμάτων, καθώς δεν έλαβε τη σύμφωνη γνώμη του δημοτικού συμβουλίου.

Οι προτάσεις της κυβέρνησης

Στην τροπολογία που έχει κατατεθεί στη Βουλή και αφορά τους συμβασιούχους στην καθαριότητα των δήμων θα ενσωματωθούν οι νέες προτάσεις τις κυβέρνησης.



Το Μαξίμου εκτιμά εποικοδομητική τη συνάντηση η οποία έγινε μέσα σε ένα καλό κλίμα.



Η ανακοίνωση του Μαξίμου αναφέρει πως μετά τη συζήτηση βελτιώνονται οι όροι για τη συμμετοχή των συμβασιούχων εργαζομένων στον διαγωνισμό του ΑΣΕΠ για την πρόσληψη μόνιμου προσωπικού, με την πλήρη απαλοιφή του ηλικιακού ορίου, ενώ πρόκειται να μοριοδοτηθούν οι εργαζόμενοι σύμφωνα και με όσα προβλέπει η τροπολογία. Επίσης άμεση αναμένεται η σύναψη των νέων συμβάσεων για τη συνέχιση της εργασίας τους.



Επίσης εγκρίθηκαν 2.500 θέσεις μόνιμου προσωπικού στην καθαριότητα, τις οποίες μέχρι στιγμής έχουν αιτηθεί οι δήμοι.



Η κυβέρνηση τόνισε πως η αποκομιδή των απορριμμάτων πρέπει να γίνεται με ίδια μέσα των δήμων και όχι από ιδιώτες εργολάβους